b'\n_START_ARTICLE_\nEskortinis naikintuvas\n_START_PARAGRAPH_\nEskortinis naikintuvas (angl. escort fighter) \xe2\x80\x93 Antrojo pasaulinio karo laik\xc5\xb3 naikintuvas, skirtas (tinkamas) lyd\xc4\x97ti bombone\xc5\xa1ius iki taikinio ir atgal. Skiriamasis bruo\xc5\xbeas \xe2\x80\x93 didelis veikimo spindulys, kad naikintuvai gal\xc4\x97t\xc5\xb3 pridengti bombone\xc5\xa1ius visame kelyje._NEWLINE_Dar prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 buvo sukurta daug dvivarikli\xc5\xb3 sunki\xc5\xb3j\xc5\xb3 naikintuv\xc5\xb3, tur\xc4\x97jusi\xc5\xb3 talpius degal\xc5\xb3 bakus. \xc5\xa0ie naikintuvai neretai negal\xc4\x97jo atlikti eskortini\xc5\xb3 funkcij\xc5\xb3, nes juos \xc4\xafveikdavo gerokai vikresni vienvarikliai naikintuvai. Karo eigoje buvo sukurta vienvarikli\xc5\xb3 tolim\xc5\xb3 nuotoli\xc5\xb3 naikintuv\xc5\xb3, kurie naudodami numetamus bakus, gal\xc4\x97jo atlikti ir eskortines funkcijas._NEWLINE_Pokario de\xc5\xa1imtme\xc4\x8diais \xc4\x97mus naudoti reaktyvinius variklius, kurie l\xc4\x97m\xc4\x97 ma\xc5\xbeus veikimo spindulius, pasidar\xc4\x97 sunku kurti eskortinius naikintuvus, 6-7 de\xc5\xa1imtme\xc4\x8diais buvo suformuluota prasiver\xc5\xbeimo naikintuv\xc5\xb3 (angl. penetration fighter) koncepcija, bet tokie naikintuvai taip ir nebuvo gaminami.\n_START_SECTION_\nLiuftvaf\xc4\x97\n_START_PARAGRAPH_\nBritanijos m\xc5\xab\xc5\xa1io metu Liuftvaf\xc4\x97 kaip eskortinius naikintuvus naudojo Messerschmitt Bf 109 ir Messerschmitt Bf 110, kurie bazavodsi Pranc\xc5\xabzijoje. Nors skraid\xc4\x97 i\xc5\xa1 gana netolim\xc5\xb3 aerodrom\xc5\xb3, Bf 109 veik\xc4\x97 ties veikimo spindulio riba, tod\xc4\x97l neilgai gal\xc4\x97davo saugoti bombone\xc5\xa1ius, nes kitaip pristigdavo degal\xc5\xb3 keliui atgal. Tuo tarpu Bf 110, sukonstruoti b\xc5\xabtent bombone\xc5\xa1iams lyd\xc4\x97ti, buvo nepakankami efektyv\xc5\xabs oro m\xc5\xab\xc5\xa1iuose, juos lengvai \xc4\xafveikdavo brit\xc5\xb3 oro paj\xc4\x97g\xc5\xb3 Supermarine Spitfire ir Hawker Hurricane. Bf 110, lyd\xc4\x97dav\xc4\x99 Heinkel He 111 ir Junkers Ju 88 vidutinius bombone\xc5\xa1ius, numesdavo savo ve\xc5\xbetas lengvas aviacines bombas ir trumpai kaudavosi su brit\xc5\xb3 naikintuvais.'